RÅDETS FORORDNING (EF) Nr. 1446/1999

af 24. juni 1999

om ændring af forordning (EF) nr. 858/94 om indførelse af en ordning for statistisk registrering for tunfisk af arten Thunnus thynnus i Fællesskabet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Som led i de foranstaltninger til regulering af bestanden af tunfisk (Thunnus thynnus), der blev vedtaget af Den Internationale Kommission for Bevarelse af Tunfiskebestanden i Atlanterhavet, i det følgende benævnt "ICCAT", som Fællesskabet er part af, iværksætter de kontraherende parter en ordning for statistisk registrering af fangster og import af tunfisk; med henblik herpå blev de nødvendige foranstaltninger fastsat ved Rådets forordning (EF) nr. 858/94(3);

(2) for at lette forvaltningen af ovennævnte ordning i Fællesskabet og dets medlemsstater vedtog ICCAT på det tiende ekstraordinære møde i San Sebastian i november 1996 en henstilling, der skal give mulighed for, at en medlemsstat validerer det statistiske dokument vedrørende fangster af tunfisk, der er taget af et fartøj, som fører en anden medlemsstats flag;

(3) for at supplere ordningen for forvaltning af tunfiskebestanden vedtog ICCAT på det femtende ordinære møde i Madrid 14.-21. november 1997 en henstilling, der tager sigte på at udvide ordningen for statistisk registrering til også at omfatte genudførsel af tunfisk; med henblik herpå bør der fastsættes bestemmelser for de forskellige typer forretninger, der omfatter en eller flere genudførsler til Fællesskabets toldområde eller fra dette område, og fastsættes en model for genudførselscertifikat i den forbindelse;

(4) Fællesskabets iværksættelse af disse foranstaltninger forudsætter, at forordning (EF) nr. 858/94 ændres; i den forbindelse bør der foretages en ajourføring af landelisten i punkt 2 i nævnte forordnings bilag II -

UDSTEDT FØLGENDE FORORDNING:

Artikel 1

I forordning (EF) nr. 858/94 foretages følgende ændringer:

1) I artikel 1 tilføjes følgende led: "- genudførsel til et tredjeland af tunfisk af arten Thunnus thynnus henhørende under KN-kode ex 0302 39, ex 0303 49, ex 0304 20 45, ex 1604 14 16 og ex 1604 14 18."

2) Efter artikel 2 indsættes følgende artikel: "Artikel 2a

1. Alle de mængder tunfisk, der er fanget af et fartøj, som fører en medlemsstats flag, og som udføres til et tredjeland, skal ledsages af det statistiske dokument i bilag I.

2. Det statistiske dokument, der er udfærdiget efter stk. 1, kan valideres af de kompetente myndigheder i flagmedlemsstaten eller af de kompetente myndigheder i en anden medlemsstat, hvor de berørte varer landes, for så vidt de tilsvarende mængder tunfisk udføres uden for Fællesskabet fra landingsmedlemsstatens område.

3. Med forbehold af artikel 5, stk. 1, giver de medlemsstater, som validerer de statistiske dokumenter efter stk. 2, flagmedlemsstaterne meddelelse herom ved at tilsende dem kopier af de dokumenter, de har valideret, senest to måneder efter valideringsdatoen.

4. Når denne forordning træder i kraft, tilsender hver medlemsstat Kommissionen oplysninger om de kompetente myndigheder, der er omhandlet i stk. 2. Kommissionen fremsender disse oplysninger til de øvrige medlemsstater."

3) I artikel 3 indsættes følgende stykke: "4. Alle mængder tunfisk, der indføres til Fællesskabets marked efter forinden at have været genudført fra et tredjeland, skal ledsages af genudførselscertifikatet opført i bilag III.

Genudførselscertifikatet skal være udfyldt, underskrevet og valideret efter bestemmelserne i stk. 2 for det statistiske dokument. Det indgives til myndighederne i den medlemsstat, hvor varen indføres."

4) Efter artikel 3 indsættes følgende artikel: "Artikel 3a

1. Alle mængder tunfisk, der genudføres til et tredjeland efter indførsel til Fællesskabet, skal ledsages af genudførselscertifikatet i bilag III.

2. Genudførselscertifikatet udfyldes og underskrives af de involverede parter for de deles vedkommende, der angår dem, og disse svarer for deres oplysningers rigtighed. Genudførselscertifikatet skal ledsages af en behørigt valideret kopi af det originale statistiske dokument, der er omhandlet i artikel 3.

3. Genudførselscertifikatet valideres af myndighederne i den medlemsstat, hvorfra genudførslen påregnes at finde sted.

4. Genudførsel af tunfisk, der tidligere har været genudført, indebærer, at et nyt genudførselscertifikat skal udfærdiges og valideres. I så fald skal de kopier af de behørigt validerede originale statistiske dokumenter og genudførselscertifikater, som ledsager varen, vedlægges det nye genudførselscertifikat."

5) I artikel 5, stk. 1, tilføjes følgende led: "- hvor store mængder af hver kommerciel præsentation af tunfisk, fordelt på oprindelsesland, der er overgået til fri omsætning på deres område efter at have været genudført fra et tredjeland."

6) Punkt 2 i bilag II affattes som angivet i bilag I til nærværende forordning.

7) Bilag III som fremgår af bilag II til nærværende forordning indsættes.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 24. juni 1999.

På Rådets vegne

J. TRITTIN

Formand

(1) EFT C 264 af 21.8.1998, s. 10.

(2) EFT C 98 af 9.4.1999, s. 32.

(3) EFT L 99 af 19.4.1994, s. 1.

BILAG I

"2. Tredjelande, der er godkendt af ICCAT, og hvis statistiske dokument kan valideres af en institution, som er godkendt til dette formål, f.eks. et handelskammer

Angola, Brasilien, Canada, Côte d'Ivoire, Gabon, Ghana, Guinea-Conakry, Japan, Kap Verde, Kina, Korea, Kroatien, Libyen, Marokko, Rusland, São Tomé og Príncipe, Sydafrika, Tunesien, Uruguay, USA, Venezuela, Ækvatorialguinea."

BILAG II

"BILAG III

>PIC FILE= "L_1999167DA.000403.EPS">"